Parys-boere: Uitspraak dán gelewerDie ses mans van Parys in die Vrystaat wat van die moord op twee mans beskuldig word. Foto: Mariné Lourens Die slotbetoë van die verdediging in die opspraakwekkende Parys-moordsaak sal in Maart in die hooggeregshof in Parys aangehoor word. Die hof is Woensdag verdaag ná ŉ byna drie week lange sitting waartydens die verdediging hul getuies geroep en van die beskuldigdes ook self in die getuiebank was. Die staat het reeds vandeesweek sy saak gesluit. Boeta van der Westhuizen, Loedie van der Westhuizen, Anton Loggenberg, Cor Loggenberg, kapt. Henk Prinsloo en Miela Jansen van Vuuren word aangekla van die moord op Samuel Tjixa en Simon Jubeba in Januarie 2016. Die staat beweer die ses beskuldigdes was deel van ŉ groep boere wat op 6 Januarie 2016 vir Tjixa en Jubeba op die plaas Swartklip aangekeer en só erg aangerand het dat hulle later in die hospitaal aan hul beserings beswyk het. Die verdediging beweer Tjixa en Jubeba was dié dag deel van ŉ aanval op Loedie van der Westhuizen sr. se plaas, Biesiesbult. Tydens die afgelope drie weke se hofsitting het Boeta en Prinsloo hul weergawes van die gebeure in die getuiebank gegee. Skulderkennings ingevolge artikel 220 van die Strafproseswet is ten opsigte van Anton Loggenberg, Cor Loggenberg, Loedie van der Westhuizen en Miela Jansen van Vuuren ingehandig. Anton Loggenberg en kapt. Henk Prinsloo in die hof (18 Mei 2017). Foto: Maroela Media Anton erken in sy skulderkenning dat hy een van die mans op sy heup geskop en die ander een geklap het. Sy seun, Cor, erken in sy skulderkenning dat hy een van die mans een hou met ŉ rottangkierie oor sy maermerrie geslaan het. Loedie sê in sy skulderkenning dat hy die twee mans geklap en een van hulle op die heup geskop het, terwyl Janse van Vuuren in sy skulderkenning aanvoer hy het een van die mans twee keer met ŉ gestewelde voet in die heup geskop, waarvan die tweede skop deur die man met sy hande en knieë afgeweer is. Prinsloo se kruisondervraging deur die staat is Maandag voortgesit nadat hy verlede week ook kruisondervra is. Hy het in sy getuienis aangevoer hy word geïnkrimineer deur een van die staat se getuies, Tom Direko. Direko is ŉ voorman op ŉ plaas van ŉ boer in die distrik wat ook op die toneel was waar Tjixa en Jubeba na bewering aangerand is. Prinsloo het tydens sy kruisondervraging gesê hy vermoed die ondersoekspan het moontlik met Direko onderhandel om ŉ klag van diefstal teen Direko terug te trek indien hy teen die beskuldigdes sou getuig. Direko was een van ses beskuldigdes in die diefstalsaak waarna Prinsloo verwys het. Kapt. Henk Prinsloo en Cor Loggenberg in die hof (18 Mei 2017). Foto: Maroela Media Adv. Jabulani Mlotshwa, aanklaer vir die staat, het egter aan die hof gesê dié diefstalsaak is al voor die moorde op Tjixa en Jubeba in 2016 teruggetrek. Mlotshwa het ŉ brief van die direkteur van openbare vervolging aan die hof voorgehou wat op November 2015 onderteken is waarin bevestig word dat die diefstalsaak teruggetrek gaan word. Prinsloo het Maandag gesê dat hy by ’n uitkenningsparade deur Direko uitgewys is en dat hy Direko vroeër moes aanspreek oor te min diensure as polisie-reservis wat gelei het tot Direko se ontslag as reservis in ongeveer 2004. Van die reserviste was ongelukkig oor hul ontslag het Prinsloo gesê. Die saak is vandag uitgestel tot 4-8 Maart wanneer die verdediging sal kans kry om sy slotbetoë te lewer. Regter Corné van Zyl sal na verwagting haar uitspraak in die week van 27 tot 31 Mei gee. Indien die beskuldigdes skuldig bevind word, sal vonnisoplegging in Julie vanjaar plaasvind. Rapport het vroeër vandeesmaand berig Boeta van der Westhuizen was op 31 Januarie in ŉ ernstige motorongeluk nadat hy vroeër die dag die verhoor in Parys bygewoon het. Die koerant berig verder Cor moes intussen sy studies aan die Noordwes‑Universiteit staak weens die druk van die verhoor, terwyl sy pa, Anton, “finansieel geruïneer” is deur die regskoste van die saak. Ook Prinsloo moes glo sy eiendomme verkoop oor die saak en is onseker oor sy toekoms in die polisiemag. Inligting in berig met vergunning van Parys Gazette.